Alueiden komitean lausunto aiheista Ehdotus: Euroopan parlamentin ja neuvoston asetus yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta



Virallinen lehti nro 022 , 24/01/2001 s. 0019 - 0024



Alueiden komitean lausunto aiheista: - "Komission tiedonanto Euroopan parlamentille ja neuvostolle öljykuljetusten meriturvallisuudesta", - "Ehdotus: Euroopan parlamentin ja neuvoston direktiivi alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) annetun neuvoston direktiivin 95/21/EY muuttamisesta", - "Ehdotus: Euroopan parlamentin ja neuvoston direktiivi alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista annetun neuvoston direktiivin 94/57/EY muuttamisesta", ja - "Ehdotus: Euroopan parlamentin ja neuvoston asetus yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta" (2001/C 22/06) ALUEIDEN KOMITEA, joka ottaa huomioon ehdotuksen Euroopan parlamentin ja neuvoston direktiiviksi alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) annetun neuvoston direktiivin 95/21/EY muuttamisesta, ehdotuksen Euroopan parlamentin ja neuvoston direktiiviksi alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista annetun neuvoston direktiivin 94/57/EY muuttamisesta ja ehdotuksen Euroopan parlamentin ja neuvoston asetukseksi yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta (KOM(2000) 142 lopullinen - COD 2000/0065 - COD 2000/0066 - COD 2000/0067), ottaa huomioon komission 23. maaliskuuta 2000 Euroopan yhteisön perustamissopimuksen 265 artiklan ensimmäisen kohdan ja 80 artiklan 2 kohdan nojalla tekemän päätöksen pyytää aiheesta alueiden komitean lausunto, ottaa huomioon alueiden komitean työvaliokunnan 13. kesäkuuta 2000 työjärjestyksen 39 artiklan nojalla tekemän päätöksen antaa oma-aloitteisen lausunnon valmistelu valiokunta 3:n "Euroopan laajuiset verkot, liikenne, tietoyhteiskunta" tehtäväksi, ottaa huomioon neuvoston 13. syyskuuta 1993 antaman direktiivin 93/75/ETY vaarallisia tai ympäristöä pilaavia aineita kuljettavia aluksia koskevista vähimmäisvaatimuksista niiden ollessa matkalla yhteisön merisatamiin tai poistuessa niistä, ottaa huomioon komission 28. heinäkuuta 1993 antaman asetuksen (ETY) N:o 2158/93, ihmishengen turvallisuudesta merellä vuonna 1974 tehdyn kansainvälisen yleissopimuksen ja alusten aiheuttaman meren pilaantumisen ehkäisemisestä vuonna 1974 tehdyn kansainvälisen yleissopimuksen muutosten soveltamisesta neuvoston asetuksen (ETY) N:o 613/91 osalta, ottaa huomioon neuvoston 8. kesäkuuta 1993 antaman päätöslauselman merenkulun turvallisuutta koskevasta yhteisestä politiikasta, ottaa huomioonkomission 30. syyskuuta 1996 tekemän päätöksen 96/587/EY, joka koskee sellaisten tunnustettujen järjestöjen luettelon julkaisemista, jotka jäsenvaltiot ovat ilmoittaneet neuvoston direktiivin 94/57/EY mukaisesti, ottaa huomioonvaliokunta 3:n 26. kesäkuuta 2000 hyväksymän lausuntoluonnoksen (CdR 165/2000 rev. 1), jonka esittelijä oli Gianfranco Lamberti (I/PSE), katsoo, että Euroopan yhteisön perustamissopimuksen IV osaston 75 artiklan 1 kohdan c alakohdan tarkoittamat liikenneturvallisuutta koskevat toimet kuuluvat yhteisön toimivaltaan, katsoo, että meriliikenteen turvallisuutta koskevat kysymykset ja saastumisen seuraukset vaikuttavat merkittävällä tavalla jäsenvaltioihin ja paikallishallintoon ja että tahattomat öljyvuodot öljysäiliöaluksista aiheuttavat edelleenkin vakavaa huolta komissiolle, kuten öljysäiliöalus Erikan tuore tapaus osoitti, hyväksyi 20. ja 21. syyskuuta 2000 pitämässään 35. täysistunnossa (21. päivän kokouksessa) seuraavan lausunnon. 1. Ehdotus: Euroopan parlamentin ja neuvoston direktiivi alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) annetun neuvoston direktiivin 95/21/EY muuttamisesta Alueiden komitea 1.1. kannattaa komission pyrkimystä evätä pääsy yhteisön satamiin aluksilta, jotka ikänsä, lippuvaltionsa ja aikaisempien pysäyttämisten perusteella muodostavat riskin meriturvallisuudelle ja ympäristölle, sekä pitää hyödyllisenä luettelon julkaisemista aluksista, joilta on evätty pääsy Sirenac-tiedotusjärjestelmän välityksellä. 1.2. on samaa mieltä siitä, että riskiryhmään kuuluvat vakavan onnettomuus- ja saastuttamisvaaran aiheuttavat alukset tulee tarkastaa aina, kun ne käyvät yhteisön satamissa. 1.3. kannattaa ehdotusta, jonka mukaan eräille direktiivin liitteessä V olevassa A kohdassa mainittuihin alusluokkiin luokitelluille aluksille on tehtävä laajennettu tarkastus ensimmäisessä satamassa, jossa ne käyvät 12 kuukauden kuluttua siitä, kun niille on tehty edellinen laajennettu tarkastus jossain jäsenvaltion satamassa, ja on tyytyväinen siihen, että kyseisen tarkastustyypin pakolliset menettelyt on luetteloitu, sillä näin tarkastusten tekijöiden harkintavaltaa voidaan kaventaa ja tarkastuksista tehdä mahdollisimman yhdenmukaisia yhteisön sisällä. 1.4. on samaa mieltä siitä, että mukaan on liitettävä tiettyjen alustyyppien laajennettuun tarkastukseen liittyvät menettelyt, sillä näin voidaan kaventaa tarkastajien harkintavaltaa ja yhdenmukaistaa tarkastuksia yhteisön sisällä. 1.5. on sitä mieltä, että on asetettava selkeät ehdot, jotta alusten kaikkien näkyvien osien silmämääräiset tarkastukset olisivat asianmukaisia, tehokkaita ja perusteellisia. Näin voidaan huomata mahdolliset rakenteelliset puitteet. Komitea kehottaakin komissiota yksilöimään konkreettiset ja tehokkaat välineet tällaisten tarkastusten suorittamiseksi. 1.6. on samaa mieltä siitä, että yli 15 vuotta vanhoille öljysäiliöaluksille tulee tehdä laajennettu tarkastus, sillä tilastot osoittavat, että suurin osa puutteellisista aluksista, jotka pysäytetään, on yli 15 vuotta vanhoja. 1.7. on samaa mieltä siitä, että jäsenvaltioiden tulee valvoa, etteivät direktiivin liitteessä V olevassa A kohdassa mainitut alukset pääse mihinkään yhteisön satamaan 7 a artiklassa esitetyissä tapauksissa. Komitea katsoo tämän toimen hillitsevän edellä mainitussa liitteessä määriteltyyn luokkaan kuuluvien alusten liikennöintiä yhteisön sisällä. 1.8. pitää riittävänä sitä, että komissio julkaisee kuuden kuukauden välein tiedot aluksista, joilta on edellisessä kohdassa mainituista syistä evätty pääsy yhteisön satamiin. 1.9. kannattaa ehdotusta, jolla pyritään parantamaan edellisissä satamavaltioissa aluksille tehtyjä tarkastuksia koskevien tietojen kulkua, jolloin on myös mahdollista välttää turhat tarkastukset, jotka vain lisäävät tarkastajien työtaakkaa. 1.10. kannattaa sitä, että direktiiviin lisätään säännös, jonka mukaan tarkastuksen tulokset on toimitettava lippuvaltiolle ja luokituslaitokselle, sillä näin nämä tahot pystyvät reagoimaan asianmukaisesti aluksen kunnon mahdolliseen huonontumiseen sekä toteuttamaan ajoissa tarvittavat korjaukset. 1.11. suhtautuu myönteisesti siihen, että direktiivi velvoittaa tarkastajat varmistamaan, että yli 2000 tonnia öljyä irtolastina kuljettavilla aluksilla on saastumisen aiheuttamat vahingot kattava vakuutus tai muu takuu. Näin varmistetaan pätevin välinein, että alueet, joilla onnettomuus on tapahtunut, saavat täyden tuen ympäristötuhojen korjaamisesta aiheutuvien kustannusten kattamiseen. Komitea pitää tätä ehdotuksen näkökohtaa tärkeänä rannikkoyhteisöjen etujen kannalta. 1.12. on samaa mieltä siitä, että tarkastettuja ja mahdollisesti pysäytettyjä aluksia koskevien tietojen avoimuutta on lisättävä, sillä se ehkäisee turvallisuussääntöjä rikkovien alusten käyttöä. 1.13. kannattaa sitä, että direktiiviin lisätään velvoite, jonka mukaan jäsenvaltioiden tulee toimittaa vuosittain komissiolle direktiivin liitteessä X mainitut tiedot, jolloin komissio voi toimia nopeasti ehkäistäkseen direktiivin soveltamisessa havaittavat poikkeavuudet, jotka saattavat johtaa eroihin turvallisuustasoissa ja siten kilpailuvääristymiin Euroopan unionin alueiden satamien välillä. Komitea suosittaa sellaisten konkreettisten menettelyiden ja välineiden yksilöintiä, joilla voidaan varmistaa, että jäsenvaltiot todella täyttävät tämän velvoitteen. 1.14. toteaa, että öljykuljetusten meriturvallisuuden alalla tarvitaan pikaisia toimia, kuten öljysäiliöalus Erikan tuore onnettomuuskin osoittaa, ja toivoo siten, että direktiiviin ehdotetut muutokset hyväksyttäisiin mahdollisimman pian. Komitea suosittaa kuitenkin seuraavaa: 1.15. Komitea korostaa, että koska tarkastusten joukkoon on lisätty alusten rakenteiden tekniset tarkastukset, direktiiviehdotuksen 4 artiklaan tulisi tehdä lisäys, jonka mukaan jäsenvaltioiden tulee antaa tarkastajille jatkuvaa perus- ja jatkokoulutusta yhteisötasolla koordinoitujen ohjelmien puitteissa. Näin jäsenvaltioiden toimivaltaisilla hallintoviranomaisilla olisi käytössään tarkastusten tekemiseen ammattitaitoinen henkilöstö, jolla olisi samat perustiedot. Tarkastajat pystyisivät myös seuraamaan alan teknologista kehitystä. Lisäys on erityisen tärkeä tarkastusten laadukkuuden kannalta. 1.16. On nopeutettava alusten ominaisuuksiin ja niiden lastiin (kun kyseessä on vaarallinen lasti) liittyvien tietojen välittämistä koskevien sääntöjen käyttöönottamista. Nämä säännöt kuuluvat komission tuleviin toimiin. Tämä on tärkeää, jotta myös paikallishallinto saa perustiedot vaarallisten aineiden kuljetuksista voidakseen tehdä hätäsuunnitelmia, joihin sisältyvät muun muassa mahdollisten onnettomuuksien vaikutusten minimoimisen kannalta välttämättömät suojatoimet. 1.17. Komitea kehottaa kiinnittämään erityistä huomiota kohdissa 1.4, 1.11 ja 1.13 esitettyihin vaatimuksiin, joita se pitää ehdottoman tärkeinä. 1.18. Komitean mielestä on erityisen tärkeää, että direktiivissä käsiteltäviä aiheita arvioidaan suunnitelmallisesti ja tarkkaan laajentumisprosessin yhteydessä etenkin Välimeren alueen maiden eli Kyproksen ja Maltan kohdalla. 2. Ehdotus: Euroopan parlamentin ja neuvoston direktiivi alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista annetun neuvoston direktiivin 94/57/EY muuttamisesta Alueiden komitea 2.1. on samaa mieltä siitä, että direktiiviä tulee muuttaa, jotta yhteisön laajuista luokituslaitosten hyväksymisjärjestelmää voidaan täydentää erityisesti ympäristövahinkojen valvonnan ja seuraamusten sekä hyväksytyille laitoksille asetettujen vaatimusten tiukentamisen osalta. Näin on mahdollista vahvistaa hyväksymisjärjestelmää sekä yksinkertaistaa jäsenvaltioille näiden laitosten valvomiseksi asetettuja velvoitteita. 2.1.1. Muutosehdotus on tärkeä myös siksi, että näin direktiivi voidaan sopeuttaa muutoksiin, joita kansainväliset sopimukset ja niihin liittyvä jäsenvaltioita sitova lainsäädäntö sekä Kansainvälisen merenkulkujärjestön (IMO) hyväksymät päätöslauselmat ovat tuoneet alalle. 2.2. kannattaa direktiivin lisättyä säännöstä, jonka mukaan jäsenvaltioiden tulee toimia liitteen sekä IMO:n päätöslauselman A.847 määräysten mukaisesti ja avustaa lippuvaltioita IMO:n oikeudellisten asiakirjojen täytäntöönpanossa. Tämä edistää kansainvälisten sopimusten lippuvaltioille asettamien velvoitteiden tehokasta soveltamista. 2.3. kannattaa muutosta, joka liittyy niiden teknisten laitosten alustavaan hyväksymismenettelyyn, jotka pyytävät valtuuksia valvoakseen jäsenvaltioiden nimissä alusten turvallisuutta, ja jolla vastuu hyväksymisestä siirretään jäsenvaltioilta komissiolle. Näin arvioinnista tulee yhdenmukaisempaa yhteisön sisällä. 2.4. huomauttaa, että edellisessä kohdassa 2.3 esitetyt huomiot pätevät myös valvontaan, jota jäsenvaltiot ja yhteisö harjoittavat kyseisen direktiivin teknisille laitoksille asettamien ehtojen noudattamisesta. 2.5. kannattaa sitä, että alusten turvallisuusarvioita tekevien teknisten laitosten hyväksynnän myöntämisen ja voimassaolon perusehdoksi asetetaan kyseisen laitoksen luokittelemien alusten perusteella - riippumatta siitä, minkä lipun alla ne kulkevat - arvioitava kyky taata turvallisuus ja ehkäistä saastuttaminen. 2.6. kannattaa sitä, että myös komissiolle annetaan valtuudet keskeyttää teknisten laitosten hyväksynnän voimassaolo, sillä kyseessä on menettely, johon osallistuu 7 artiklan mukaisesti perustettava, jäsenvaltioiden edustajista muodostuva komitea. 2.7. kannattaa sitä, että laitoksen hyväksyntä voidaan peruuttaa yhteisön tasolla, jos direktiivin säännöksiä ei noudateta tai jos laitoksen toiminta turvallisuustoimissa ja saastumisen ehkäisemisessä on epätyydyttävää. Näin menettelyjä voidaan yhdenmukaistaa yhteisön sisällä. 2.8. on samaa mieltä siitä, että yhteisön tulee neuvotella niiden kolmansien maiden kanssa, joissa on hyväksyttyjä laitoksia, voidakseen taata yhdenmukaisen kohtelun yhteisössä sijaitsevien hyväksyttyjen laitosten kanssa. 2.9. ehdottaa vaihtoehtoista sääntöä hyväksyttyjen laitosten vastuusta suhteessa niiden kanssa toiminnallista yhteistyötä tekeviin viranomaisiin. Vaihtoehtoisella säännöksellä tulee velvoittaa jäsenvaltiot toimittamaan tiedot tästä yhteistyösuhteesta komissiolle, ja lisäksi siinä tulee säätää, mikä on hyväksyttyjen laitosten vastuu pikkurikkeistä. Seuraamukset eivät saa jäädä tasoltaan direktiivissä säädetyn summan alapuolelle. 2.10. kannattaa hyväksyttyjen laitosten hankkimien aluskohtaisten tietojen mahdollisimman tehokasta levittämistä. 2.11. on samaa mieltä siitä, että alusten luokituksen muuttamista on rajoitettava, sillä näin voidaan ehkäistä tämän keinon käyttämistä turvallisuusnormien kiertämiseen. 2.12. kannattaa direktiivin muutosta, jolla asetetaan laadulliset perusteet, jotka teknisten laitosten on täytettävä, jotta ne voidaan hyväksyä, sillä tämä parantaa kyseisten laitosten palveluiden laatua. 2.13. katsoo myös tässä tapauksessa aiheelliseksi huomauttaa, että direktiivin sisältö tulee arvioida laajentumisen kannalta niiden maiden osalta, joita asia koskee. 3. Ehdotus: Euroopan parlamentin ja neuvoston asetus yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta Alueiden komitea 3.1. kannattaa asetuksen hyväksymistä ottaen huomioon, että se on erinomainen keino nopeuttaa asetuksessa mainittujen öljysäiliöalusten (1 ja 2 artikla) uusien turvallisuusvaatimusten käyttöönottoa. 3.2. on samaa mieltä syistä, joiden takia komissio ehdottaa tätä asetusta, jolla pyritään poistamaan asteittain yksirunkoiset säiliöalukset yhtä ankarien poistamisperusteiden mukaisesti kuin Yhdysvalloissa, sekä kannattaa sellaisten aloitteiden edistämistä, joiden tavoitteena on soveltaa kyseistä aikataulua kansainvälisesti. Näin voidaan välttää tilanne, jossa Yhdysvalloissa kielletyt alukset alkaisivat liikennöidä Euroopan yhteisön aluevesillä (4 artikla). Komitea pitää tätä kohtaa ensisijaisen tärkeänä, ja kaikkien EU:n elinten tulee huolehtia siitä, että yhteisön säännöstön määräajat osuvat yksiin Yhdysvaltojen säännöstön määräaikojen kanssa. 3.3. on samaa mieltä siitä, että jos halutaan nopeuttaa yksirunkoisten öljysäiliöalusten korvaamista kaksoisrungolla varustetuilla aluksilla, asetuksessa tulee säätää taloudellisista kannustimista kaksoisrungolla varustetuille öljysäiliöaluksille ja maksujen korottamisesta yksirunkoisille aluksille. 3.3.1. kannattaa myös sitä, että kannustimista ja ennaltaehkäisemisestä muodostuvan järjestelmän pohjana käytetään satama- ja luotsausmaksujen pienentämistä silloin, kun alus on varustettu kaksoisrungolla tai vastaavalla tekniikalla, ja kyseisten maksujen korottamista yksirunkoisten alusten kohdalla (5 artikla). 3.4. ottaa huomioon, että sen jälkeen, kun asetus on hyväksytty, siihen sisältyvät yhteisön säännökset on ilmoitettava tiedoksi IMO:lle YK:n merioikeusyleissopimuksen (UNCLOS) 211 artiklan mukaisesti (6 artikla). 3.5. kannattaa säännöksiä, joiden mukaan jäsenvaltioiden tulee - tarkistaa, että eriytettyä satama- ja luotsausmaksujärjestelmää sovelletaan oikein - toimittaa vuosittain komissiolle raportti tarkastusten tuloksista. Näin voidaan varmistaa, että jäsenvaltiot soveltavat oikein 5 artiklan säännöksiä (7 artikla). 3.6. kannattaa 8 artiklaan sisältyvän sääntelykomitean perustamista. 3.7. on samaa mieltä siitä, että komissiolla tulee olla oikeus muuttaa asetusta ja sen liitteitä, jotta viittaukset Marpol 73/78 -yleissopimuksen asiaa koskeviin säännöksiin säilyvät ajan tasalla ja vastaavat niihin myöhemmin mahdollisesti tehtäviä muutoksia. 3.8. kannattaa asetuksessa (EY) N:o 2978/94 säädetyn voimassa olevan eriytetyn satama- ja luotsausmaksujärjestelmän kumoamista ja sen korvaamista käsiteltävänä olevassa asetuksessa säädetyllä järjestelmällä. 3.9. pitää asianmukaisena asetuksen soveltamiselle sen voimaantulosta 12 artiklassa säädettyä 12 kuukauden määräaikaa. 3.10. suhtautuu myönteisesti asetusehdotukseen sisältyviin toimenpiteisiin. Komitea huomauttaa kuitenkin, että - asetuksessa annetut ehdot koskevat öljysäiliöaluksia. Koska sääntelyn taustalla on pyrkimys ehkäistä saastumista ja sen vaikutuksia, komitea ehdottaa, että lyhyellä aikavälillä sääntelyä laajennetaan myös samantyyppisten, liikenneturvallisuuden alan eri teknologiat huomioon ottavien järjestelmien hyväksymiseen myös kaasua ja kemiallisia aineita kuljettavien säiliöalusten osalta. 3.11. Komitea suhtautuu myönteisesti komission suunnittelemiin tulevaisuuden toimiin, joiden osalta se - toivoo, että Equasis-tietokantaa kehitetään ja että sekä jäsenvaltiot että komissio osallistuvat tiiviisti tähän hankkeeseen - esittää, että piakkoin uusittaisiin ehdotus yhteisötason säännöstöksi direktiiviin 93/75/ETY sisältyvästä tiedotusvelvoitteesta myös aluksille, jotka käyttävät yhteisön rannikkovesiä. Lisäksi komitea kannattaa lämpimästi sitä, että perustetaan Euroopan meriturvallisuusalan elin, joka auttaisi noudattamaan turvallisuussääntöjä tehokkaasti ja yhdenmukaisesti koko Euroopan yhteisön alueella. Komitea ottaa huomioon komission tälle elimelle esittämät tehtävät (jäsenvaltioiden ja komission toimien tukeminen yhteisön lainsäädännön soveltamisessa, hyväksyttyjen toimenpiteiden tehokkuuden arviointi) ja katsoo aiheelliseksi korostaa seuraavia näkökohtia: - alueiden ja paikallisyhteisöjen tulisi voida osallistua elimen perustamiseen - alueilla ja paikallisyhteisöillä tulisi olla muiden hallintotahojen tapaan yhteys ja asianmukaiset suhteet elimeen. Tämä mahdollistaa - myös komitean lausunnon kohteena oleviin lainsäädäntöehdotuksiin sisältyvän aluksia koskevien tietojen avoimuusperiaatteen mukaisesti - sen, että alueet ja paikallisyhteisöt saavat käyttöönsä asianmukaiset tiedot, jotta ne voivat ryhtyä toimiin selviytyäkseen tapaus Erikan kaltaisista onnettomuuksista ja voidakseen tiedottaa asiasta kansalaisille. Tämä viimeinen näkökohta on erityisen tärkeä, sillä saastumiseen liittyvät ongelmat kiinnostavat suurta yleisöä. 3.12. Komitea huomauttaa, että kaksoisrungolla varustettujen öljysäiliöalusten käyttövelvoite edellyttää yhteisön säännöstön yhdenmukaistamista OPA 90:n määräaikoihin. Se on komission tapaan huolissaan siitä, että Yhdysvalloissa kiellettyjen öljynkuljetusalusten kaupallinen toiminta siirtyy Eurooppaan. Komitea pitää myönteisinä vaikutuksia, joita näillä toimilla on vanhimpien ja siten turvallisuustasoltaan alhaisimpien alusten romuttamista ajatellen. 3.13. Komitea pitää lisäksi välttämättömänä panna alulle toimia yksittäissäiliöiden nykyisin sallittujen enimmäiskokojen pienentämiseksi huomattavasti. 3.14. Komitea kiinnittää komission huomion siihen, että myös varustamojen ja miehistöjen ongelmia tulee käsitellä ja ne tulee ratkaista asianmukaisella taholla. Varustamot ovat liian usein niin epämääräisiä, ettei niitä voida edes jäljittää. Miehistöt eivät puolestaan pysty vastaamaan vahinkojen korvaamisesta etenkään ympäristötuhotapauksissa. On kaikkien tiedossa, että varustamojen ja miehistöjen nykyinen vastuunjako merkitsee todellisen vastuunkantajan jäämistä useimmiten tuntemattomaksi tai ainakin tavoittamattomaksi. Tämä ongelma ei ole missään nimessä toissijainen suhteessa direktiivien 95/21/EY ja 94/57/EY muutosehdotuksiin ja asetusehdotukseen. Alueiden komitea kannattaa Euroopan laivaston ja satamien kehittämistä siten, että asetetaan ensisijaiseksi tavoitteeksi turvallisuus. Edellä esiteltyjen tarkastusten ja turvallisuusnormien vahvistaminen on kiistämätön edistysaskel, mutta se ei riitä meriliikenteen perusteelliseen muuttamiseen. Alueiden komitea esittää ehdotuksia, joiden toteuttamista se pitää kiireellisenä etenkin laajenemisen yhteydessä. 4. Alueiden komitea 4.1. korostaa, että eri valtioiden merenkulkuhallintoa on yhdenmukaistettava kiireesti, siten että asetetaan etusijalle mahdollisimman korkeiden turvallisuuskriteerien ja yhtenäisen valvontajärjestelmän käyttöönotto. 4.2. pitää tärkeänä, että Euroopan tasolla ryhdytään toteuttamaan kiireesti kaikille kuljetusketjuun osallistuville suunnattua riskien ennalta ehkäisemiseen pyrkivää politiikkaa. 4.3. suosittelee voimakkaasti yhteisön laaja-alaisen erityistukiohjelman kehittämistä unionin heikoimmassa asemassa olevien maiden merenkulkualan kehittämiseksi ja nykyaikaistamiseksi. 4.4. katsoo, että unionin jäsenyyttä hakeviin valtioihin (Kyprokseen, Maltaan ja Baltian maihin) tulee saada sellaiset hallintovirastot, jotka kykenevät takaamaan tarkastukset ja kansainvälisten säännöstön noudattamisen. 4.5. on sitä mieltä, että Euroopan unionissa on edettävä kohti sosiaalista ja verotuksellista yhdenmukaistamista ja pyrittävä erityisesti: - takaamaan palkansaajien korkeatasoiset oikeudet, - noudattamaan miehistöjä koskevia sosiaalisia sääntöjä, - kehittämään työllisyyttä, - edistämään merenkulkualan ammatteja ja säilyttämään ne tarjoamalla asianmukaista ammattikoulutusta. 4.6. ehdottaa, että Euroopan unioni tutkii mahdollisuutta ottaa käyttöön merenkulkualan turvallisuusvero. Turvallisuusvero perustuisi kuljetettavien tavaroiden laatuun ja sen tarkoituksena olisi varmistaa riittävät varat tehokkaaseen ennaltaehkäisevään toimintaan. Bryssel 21. syyskuuta 2000. Alueiden komitean puheenjohtaja Jos Chabert